སྤྱོད་འཇུག་ལས།འགྲོ་བའི་སྡུག་བསྔལ་སྨན་གཅིག་པུ།།བདེ་བ་ཐམས་ཅད་འབྱུང་བའི་གནས།།བསྟན་པ།ཅེས་དང་།སྨན་ཆོག་ལས།མ་རིག་མུན་སེལ་སྒྲོན་མེ་མཆོག།།སྡུག་བསྔལ་ནད་སེལ་སྨན་གྱི་ཕུལ།།དམ་ཆོས་དཀོན་མཆོག་ཐམས་ཅད་ལ།།ཅེས་གསུངས་པ་ལྟར།བོད་བརྒྱུད་ནང་བསྟན་ནི་ལོ་རྒྱུས་ཡུན་རིང་ལྡན་པར་མ་ཟད།དུས་ཡུན་རིང་པོའི་འཕེལ་རྒྱས་ཀྱི་ལོ་རྒྱུས་ཁྲོད་བོད་བརྒྱུད་ནང་བསྟན་གྱིས་ཐོག་མཐའ་བར་གསུམ་དུ་ནང་བསྟན་ཆོས་ལུགས་ཀྱི་བྱམས་སྙིང་རྗེ་དང་།རྒྱལ་སྐྱོང་འགྲོ་ཕན།དྲིན་ཤེས་དྲིན་གཟོ།འགྲོ་བ་ཀུན་དགེ་བའི་ལས་ལ་སྦྱོར་ཞིང་སྐུལ་བའི་ལས་བསགས་པ་སོགས་ཀྱི་ཆོས་ལུགས་དགོངས་དོན་རྒྱུན་འཛིན་དང་ཆབས་ཅིག་འགྲོ་བ་སེམས་ཅན་ལ་ཕན་བདེ་བསྐྲུན་པའི་སྲོལ་རྒྱུན་བཟང་པོ་ཞིག་ཆགས་ཡོད་པ་དང་།བོད་བརྒྱུད་ནང་བསྟན་ཆོས་ལུགས་ལ་ནང་གསེས་ཀྱི་ལྟ་གྲུབ་མི་འདྲ་བ་མང་པོ་ཞིག་ཡོད་ནའང་།སྒྲིག་བཀུར་ཁྲིམས་སྲུང་།སྡིག་སྤོང་དགེ་སྒྲུབ།ཞི་མཐུན་གོང་བཀུར།ཞི་བདེར་རེ་སྨོན་བྱེད་པ་སོགས་ནི་སྔ་ཕྱི་བར་གསུམ་དུ་བོད་བརྒྱུད་ནང་བསྟན་ཆོས་ལུགས་ཀྱི་རྩ་བའི་ནང་དོན་ཡིན་པ་དང་།གྲུབ་མཐའ་ཁག་ལ་ཐུན་མོང་དུ་ལྡན་པའི་དགོངས་དོན་ཞིག་ཀྱང་རེད།